Bud Spencer a pacalt is szereti
Carlo Pedersolival, ismertebb nevén Bud Spencerrel Rómában beszélgettünk az evésrõl és a fõzésrõl – nagyjából hét méterre a konyhájától. A nyolcvanöt éves sztár és nagypapa szereti a pacalt, és úgy beszél a tésztákról, mint Gombóc Artúr a csokikról. Imádja mindet.
– Mi ez? Hagymás bab?
– Nem. Krumplis hal.

Enni szeret. Fõzni szokott?

Természetesen.

Mit?

Tésztát. Nagyon szeretem a tésztát. És a családom is nagyon szereti a tésztát.

Melyik a kedvence?

A spagetti. De minden tésztát szeretek. A rigatonit, a pennét, a vermicellit, a fusilit, a farfallét és a bucatinit is... az a legjobb, ha lehet tekerni. A pizzát is szeretem, különösen a margheritát. Rajongok az egyszerû ízekért.

A hagymás babbal hogy áll?

A hagymás babot is nagyon szeretem, még ha sokan azt is képzelik, hogy csak a filmjeimben eszem. A forgatásokra egyébként mindig felkészülten érkeztem. Úgy értem, hogy akár a dzsungel közepére kellett utaznom, akár Afrikába, én mindig vittem egy hatalmas táskát, és ebbe a táskába hazai, olasz tésztát, paradicsomszószt és olívaolajat tettem... és sajtot is, ha nem felejtettem el.

Ha télen dolgoztam, vagy éppen karácsonykor utaztam el valahova, akkor pedig egy jó nagy panettonéval keltem útra. Már az illatától is otthon éreztem magam, hát még az ízétõl. Egyszer egy repülõúton szétosztottunk egy ötkilós darabot az utasok között. Örült mindenki, fõleg a gyerekek.

Mindig magának fõzött a forgatásokon?

Sokszor elõfordult, sõt néha hatalmas tésztavacsorát készítettem a stábnak, és ilyenkor meghívtam õket a lakókocsimba. Ettünk, boroztunk. Nem voltam háklis színész, nem voltak nagy igényeim, de bárhova is mentünk forgatni, mindig szóltam, hogy tûzhely legyen a környéken.

Az olasz konyha elõszeretettel játszik a pacallal. Ön is szereti?

Ó, nagyon is. De nem eszem túl sûrûn, mert ez sokkal inkább a római konyha része. Noha a fõvárosban lakom, jobb szeretem a nápolyi ízeket, hiszen ott születtem, ott nõttem fel. Pacalt egyébként csak étteremben vagy vendégségben ettem, én magam sosem álltam neki otthon elkészíteni.

Miért?

Mert macerás. Meg kell tisztítani, abálni kell. Órák telnek el várakozással, mire egyáltalán el lehet kezdeni ételt csinálni belõle, és még akkor is órákba telik, hogy elkészüljön. A tésztába csak belemarkolok, beledobom a forró vízbe, és amíg fõ, kész is a szósz – kivéve a ragu alla bolognesét, amire jó két órát várni kell, hogy megpuhuljon a marha. De nézze, ha egy feleségnek és három gyereknek kell fõzni, nincs idõ órákat tölteni a konyhában, akkor csak ki kell menni, meg kell csinálni, és tálalni. Létezik erre tökéletesebb megoldás, mint a tészta? Nem létezik.

Amikor Terence Hill rákérdez a hagymás babra, akkor tényleg azt válaszolja neki, hogy „nem, krumplis hal”, vagy ez csak a magyar szinkronban van így?

Ezt mondom. Krumplis halat viszont még sosem csináltam.

Milyen ízû a Puffin lekvár?

Paradicsomos volt. Úgy emlékszem, hogy némelyik üvegben kifejezetten paradicsomszósz volt, de lehet, hogy tévedek. Rég volt már az a forgatás.

Bud Spencer második életrajzi kötete, a 80 év alatt a föld körül csütörtökön kerül a boltokba, országosan pedig a jövõ hét elejétõl kapható. A színész harmadik kötettel is készül, ami jelenleg a „Bud Spencer filozófia” munkacím alatt fut.
Piedone krumplis hal Bud Spencer hagymás bab